《送刘养源游吴中》
宋代·高斯得

自我识松涧，于今二十年。
譬彼鸿与虬，薄霄而栖川。
忆昔初见时，予客刘养源。
邂逅一相遇，松涧称其贤。
蹇予久骚屑，养源亦萧然。
携家辇毂下，炊玉斗万钱。
贷粟监河侯，盖为生事牵。
访予苕之滨，欲学东方先。
率然集吴地，求汲松涧泉。
予谓子往矣，辙鳞今复鲜。
杜陵送李君，南入黔中天。
应为汧公醉，剩操云峤篇。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。